Document ID: 32012R0942

NÕUKOGU MÄÄRUS (EL) nr 942/2012,
15. oktoober 2012,
millega muudetakse määrust (EL) nr 667/2010, mis käsitleb teatavaid piiravaid meetmeid Eritrea suhtes
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 215,
võttes arvesse nõukogu 1. märtsi 2010. aasta otsust 2010/127/ÜVJP, mis käsitleb Eritrea vastu suunatud piiravaid meetmeid (1),
võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
ning arvestades järgmist:
(1)
Nõukogu võttis 26. juulil 2010. aastal vastu määruse (EL) nr 667/2010, (2) millega keelatakse anda Eritreas asuvatele isikutele, üksustele ja asutustele sõjalise tegevusega seotud tehnilist nõustamist, abi, väljaõpet, rahastamist ja rahalist toetust.
(2)
25. juulil 2012 võttis Ühinenud Rahvaste Organisatsiooni Julgeolekunõukogu vastu resolutsiooni 2060 (2012), mille punktides 11 ja 12 nähakse ette teatavad erandid Ühinenud Rahvaste Organisatsiooni resolutsiooniga 1907 (2009) kehtestatud relvaembargost.
(3)
Et jõustada resolutsiooni 2060 (2012), võttis nõukogu 15. oktoobril 2012 vastu otsuse 2012/632/ÜVJP, (3) millega muudetakse otsust 2010/127/ÜVJP ja nähakse ette teatavad erandid abi andmise keelust.
(4)
Kõnealune meede kuulub aluslepingu reguleerimisalasse ja seepärast on selle rakendamiseks vaja liidu tasandi meedet, eelkõige tagamaks, et kõikide liikmesriikide majandustegevuses osalejad kohaldaksid nimetatud meedet ühetaoliselt.
(5)
Määrust (EL) nr 667/2010 tuleks seetõttu vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 667/2010 muudetakse käesolevaga järgmiselt.
1)
Artiklile 2 lisatakse järgmised lõiked:
„3. Lõiget 1 ei kohaldata sellise tehnilise abi osutamise, rahastamise ja finantsabi suhtes, mis on seotud mittesurmava sõjalise varustusega, mis on ette nähtud üksnes humanitaar- või kaitseotstarbel kasutamiseks, kui sanktsioonide komitee on selle eelnevalt heaks kiitnud.
4. Lõiget 1 ei kohaldata sellise tehnilise abi osutamise, rahastamise ja finantsabi suhtes, mis on seotud kaitseriietuse, sealhulgas kuulivestide ja sõdurikiivritega, mida ajutiselt ekspordivad Eritreasse ÜRO töötajad, meedia esindajad, humanitaar- ja arenguabitöötajad ning nendega seotud töötajad üksnes isiklikuks kasutamiseks.”
2)
II lisa asendatakse käesolevas määruses esitatud lisaga.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 15. oktoober 2012

Labels: 12
18
13
5